ai4bharat/Pralekha huggingface dataset:
பிரதமர் அலுவலகம்
உலக வானொலி தினத்தை முன்னிட்டு வானொலி நேயர்களுக்கு பிரதமர் வாழ்த்து
பிப்ரவரி 26, 2023 அன்று ஒலிபரப்பாக உள்ள மனதின் குரல் நிகழ்ச்சிக்கான கருத்துக்களைப் பகிர்ந்து கொள்ளுமாறு மக்களுக்கு வேண்டுகோள்
உலக வானொலி தினத்தை முன்னிட்டு வானொலி நேயர்கள், தொகுப்பாளர்கள் மற்றும் ஒலிபரப்புடன் தொடர்புடைய அனைவருக்கும் பிரதமர் திரு நரேந்திர மோடி வாழ்த்து தெரிவித்துள்ளார். பிப்ரவரி 26, 2023 அன்று ஒலிபரப்பாக உள்ள மனதின் குரல் நிகழ்ச்சிக்கான கருத்துக்களைப் பகிர்ந்து கொள்ளுமாறு மக்களுக்கு அவர் வேண்டுகோள் விடுத்தார்.
தொடர் ட்விட்டர் பதிவுகளில் பிரதமர் கூறியதாவது:
“உலக வானொலி தினத்தை முன்னிட்டு வானொலி நேயர்கள், தொகுப்பாளர்கள் மற்றும் ஒலிபரப்புடன் தொடர்புடைய அனைவருக்கும் வாழ்த்துகள். புதுமையான நிகழ்ச்சிகளின் வாயிலாகவும், மனித படைப்பாற்றலை வெளிப்படுத்தியும் ஏராளமானோரின் வாழ்வை வானொலி தொடர்ந்து ஒளிமயமாக்கட்டும்.”
“உலக வானொலி தினத்தையொட்டி 26-ஆம் தேதி ஒலிபரப்பாகவுள்ள மனதின் குரல் நிகழ்ச்சியின் 98-வது பதிப்பு பற்றி உங்களுக்கு நினைவூட்ட விரும்புகிறேன். அதற்கான உங்களது கருத்துக்களைப் பகிர்ந்து கொள்ளுங்கள். மை கவ், நமோ செயலியில் எழுத்துப்பூர்வமாக தெரிவிக்கலாம் அல்லது 1800-11-7800 எண்ணைத் தொடர்பு கொண்டு உங்களது கருத்துக்களைப் பதிவு செய்யலாம்.”
பிரதமர் அலுவலகம்
50 மீட்டர் ரைபிள் ஆடவர் 3பி பிரிவில் வெள்ளிப் பதக்கம் வென்ற ஐஸ்வர்யா பிரதாப் சிங்குக்கு பிரதமர் வாழ்த்து
ஆசிய விளையாட்டுப் போட்டிகளில் துப்பாக்கி சுடுதல் வீரர் ஐஸ்வர்யா பிரதாப் சிங் 50 மீட்டர் ரைபிள் ஆடவர் 3பி பிரிவில் வெள்ளிப் பதக்கம் வென்றது குறித்து பிரதமர் திரு. நரேந்திர மோடி மகிழ்ச்சி தெரிவித்துள்ளார்.
பிரதமரின் எக்ஸ் பதிவு வருமாறு;
"ஐஸ்வர்யா பிரதாப் சிங்கின் தனித்துவமான வெள்ளிப் பதக்கத்தை நினைத்து பெருமைப்படுகிறேன். 50 மீட்டர் ரைபிள் ஆடவர் 3பி பிரிவில் சிறப்பான ஆட்டத்தை வெளிப்படுத்தியதற்காக அவருக்கு வாழ்த்துகள். அவர் ஒரு சிறந்த சாம்பியன், விளையாட்டுத் திறன் மற்றும் சிறப்பை பிரதிபலிக்கிறார்.
மத்திய பணியாளர் தேர்வாணையம்
ஒருங்கிணைந்த பாதுகாப்பு பணிகள் தேர்வு -2023 எழுத்துத் தேர்வு முடிவு
மத்திய அரசுப் பணியாளர் தேர்வாணையம் 03 செப்டம்பர் 2023 அன்று நடத்திய ஒருங்கிணைந்த பாதுகாப்பு பணிகள் தேர்வு  2023 முடிவுகளின் அடிப்படையில், 6908 விண்ணப்பதாரர்கள்  டேராடூனில் உள்ள இந்திய ராணுவ அகாடமியில் சேருவதற்காக பாதுகாப்பு அமைச்சகத்தின் சேவைகள் தேர்வு வாரியத்தால் நேர்முகத் தேர்வுக்கு தகுதிபெற்றுள்ளனர். சென்னை, எழிமலா, ஹைதராபாத் ஆகிய இடங்களில் நடைபெறவுள்ள பயிற்சிக்கு இவர்கள் தகுதி பெற்றுள்ளனர். இந்தப் பயிற்சி அக்டோபர், 2024 இல் தொடங்குகிறது.
தேர்வு தற்காலிகமானது என்பதுடன், தேர்வுக்கான சேர்க்கையின் நிபந்தனைகளுக்கு இணங்க, அவர்கள் வயது , கல்வித் தகுதிகள், என்.சி.சி   போன்றவற்றுக்கு சான்றாக அசல் சான்றிதழ்களை பாதுகாப்பு அமைச்சகத்தின்  ஐ.எச்.க்யூ / டி.டி.இ ஜெனரல் ஆஃப் ஆர்.டி.ஜி  சி.டி.எஸ்.இ நுழைவுக்கு சமர்ப்பிக்க வேண்டும்.
எழுத்துத் தேர்வில் தேர்ச்சி பெற்ற விண்ணப்பதாரர்கள் எஸ்.எஸ்.பி நேர்காணலுக்கான அழைப்பு தகவல்களைப் பெற ஏதுவாக www.joinindianarmy.nic.in ஆட்சேர்ப்பு இயக்குநரக வலைத்தளத்தில் தங்களைப் பதிவு செய்ய வேண்டும். ஆட்சேர்ப்பு இயக்கக இணையதளத்தில் ஏற்கனவே பதிவு செய்தவர்கள் மீண்டும் பதிவு செய்ய வேண்டாம் என்று அறிவுறுத்தப்படுகிறார்கள்.
முகவரி மாற்றம் ஏற்பட்டால், உடனடியாக ராணுவ தலைமையகம் / கடற்படை தலைமையகம் / விமான தலைமையகத்திற்கு நேரடியாக தெரிவிக்குமாறு வேட்பாளர்கள் அறிவுறுத்தப்படுகிறார்கள்.
குடியரசுத் தலைவர் செயலகம்
கோவா விடுதலை நாள் விழாவில் குடியரசுத் தலைவர் நாளை பங்கேற்பு
கோவாவின் 60வது விடுதலை நாள் விழா டிசம்பர் 19ஆம் தேதி தொடங்குகிறது. இதில் பங்கேற்பதற்காக குடியரசுத் தலைவர் திரு. ராம் நாத் கோவிந்த், கோவா தலைநகர் பனாஜிக்கு இரண்டு நாள் பயணமாக நாளை  செல்கிறார்.
பிரதமர் அலுவலகம்
கடற்படை தினத்தை முன்னிட்டு இந்திய கடற்படையினருக்கு பிரதமர் வாழ்த்து
கடற்படை தினத்தை முன்னிட்டு கடற்படை வீரர்கள் மற்றும் அவர்களது குடும்பத்தினர் அனைவருக்கும் பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் பதிவில் அவர் தெரிவித்ததாவது:
“கடற்படை வீரர்களுக்கும், அவர்களது குடும்பத்தினர் அனைவருக்கும் கடற்படை தின நல்வாழ்த்துகள். நமது வளமான கடல்சார் வரலாற்றைக் கண்டு இந்தியர்களாகிய நாம் அனைவரும் பெருமை கொள்கிறோம். நமது இந்திய கடற்படை, நம் தேசத்தை உறுதியோடு பாதுகாப்பதோடு, சவாலான தருணங்களில் தனது மனிதாபிமான உணர்வினால் பெருமளவு உயர்ந்துள்ளது.”
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
தில்லியில் உள்ள அதிகாரப்பூர்வமற்ற குடியிருப்புகளில் வாழ்வோருக்கு உடமையாக்குதல் அல்லது அடமானம் வைக்கும் உரிமை வழங்குதல் பற்றி பரிந்துரை செய்ய குழு ஒன்றை அமைப்பதற்கு மத்திய அமைச்சரவை ஒப்புதல்
தில்லியில் உள்ள அதிகாரப்பூர்வமற்ற குடியிருப்புகளில் வாழ்வோருக்கு உடமையாக்குதல் அல்லது அடமானம் வைக்கும் உரிமை வழங்குதல் பற்றி பரிந்துரை செய்ய குழு ஒன்றை அமைப்பதற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது. தில்லிப் பிரதேச துணை நிலை ஆளுநர் இந்தக் குழுவின் தலைவராக இருப்பார்.
இந்தக் குழு 90 நாட்களில் தனது அறிக்கையை மத்திய வீட்டுவசதி மற்றும் நகர்ப்புற விவகாரங்கள் அமைச்சகத்திற்கு அளிக்கும். இதன் பிறகு மத்திய அமைச்சரவை செயலகத்திற்கு தகவல் தெரிவிக்கப்பட்டு, குழுவின் பரிந்துரைகளை பரிசீலித்த பின், மேல் நடவடிக்கை எடுக்கப்படும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
தேசிய நெடுஞ்சாலைகளில் விபத்துகள் அதிகம் நடக்கும் பகுதிகள்
மத்திய போக்குவரத்து மற்றும் நெடுஞ்சாலைகள் அமைச்சகத்திற்கு கிடைத்துள்ள தகவல்களின்படி 2016 ஆம் ஆண்டு முதல் 2018 ஆம் ஆண்டு வரையிலான காலத்தில் தேசிய நெடுஞ்சாலைகளில் விபத்து அதிகம் நடக்கும் பகுதிகளாக 5803 கண்டறியப்பட்டுள்ளன. தமிழ்நாட்டில் 2016-ல் 5755 விபத்துகளில் 2074 பேரும், 2017-ல் 5752 விபத்துகளில் 2096 பேரும், 2018-ல் 5071 விபத்துகளில் 1796 பேரும் உயிரிழந்துள்ளனர்.
விபத்துகளைக் குறைக்க சாலைப் பாதுகாப்பு அடிப்படையில் பல்வேறு நடைமுறை உத்திகளை அமைச்சகம் உருவாக்கி உள்ளது. சாலைப் பாதுகாப்பு குறித்த விழிப்புணர்வை ஏற்படுத்த ஒவ்வொரு ஆண்டும் சாலைப் பாதுகாப்பு வாரம் / மாதம் கடைப்பிடிப்பது, சாலை விதிகள் மற்றும் அவற்றை பயன்படுத்துதல் குறித்து பொதுமக்களிடம் விழிப்புணர்வை ஏற்படுத்துவது போன்ற நடவடிக்கைகள் எடுக்கப்பட்டு வருகின்றன.
இது தவிர அண்மையில் நிறைவேற்றப்பட்ட மோட்டார் வாகனங்கள்  சட்டம் 2019 மூலம் தொழில் நுட்பத்தைப் பயன்படுத்தி சாலை விதிகளை கண்டிப்புடன் பின்பற்றுவதும், மீறுபவர்களுக்கு அபராதம் விதிப்பதும் நடைமுறைப்படுத்தப்படுகிறது.
மக்களவையில் இன்று மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சர் திரு.நிதின் கட்கரி எழுத்து மூலம் அளித்த பதிலில் இதனைத் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779717
சிறப்பு சேவைகள் மற்றும் கட்டுரைகள்
ரூ. 63.47 லட்சம் மதிப்பில் 1.26 கிலோ தங்கத்தை சென்னை விமான நிலைய சுங்கத் துறையினர் பறிமுதல். ஒருவர் கைது
தங்கம் கடத்தப்படுவதாக எழுந்த சந்தேகத்தையடுத்து துபாயில் இருந்து சென்னை வந்த IX 1644 என்னும் விமானத்தில் பயணம் செய்த ஏழு பேரை சென்னை விமான நிலைய சுங்கத்துறையினர் தடுத்து நிறுத்தினர். ராமநாதபுரத்தைச் சேர்ந்த திரு ரகுமான் ஹமீத் , சென்னையை சேர்ந்த திரு முகமது நியாஸ்  ஆகியோரை சோதனையிட்டதில் அவர்களிடம் இருந்த தள்ளுவண்டிகளில் கருப்பு டேப் ஒட்டப்பட்டு மறைத்து வைக்கப்பட்டிருந்த 600 கிராம் எடையில் 22 தங்க வெட்டுத் துண்டுகள்  இருப்பது கண்டுபிடிக்கப்பட்டது. ஏற்கனவே மற்றொரு வழக்கில் குற்றம்சாட்டப்பட்டுள்ள திரு முஹம்மது நியாஸ் கைது செய்யப்பட்டார். ராமநாதபுரத்தைச் சேர்ந்த திரு ரகமத் அலி , திரு ஜமீல் அஹமத் , திரு முகமது முஸம்மில்  திரு சையது முஜாஹிதீன் , சென்னையைச் சேர்ந்த திரு முகமது இப்ராகிம்  ஆகியோரை சோதனையிட்டதில் அவர்கள் உடலில் 681 கிராம் எடையில் தங்கப் பசை அடங்கிய ஐந்து பொட்டலங்கள் மறைத்து எடுத்து வந்திருப்பது தெரியவந்தது. அவர்களிடமிருந்து 522 கிராம் எடையிலான தங்கம் கைப்பற்றப்பட்டது.
துபாயில் இருந்து எமிரேட்ஸ் ஈகே542 என்னும் விமானத்தில் சென்னை வந்த ராமநாதபுரத்தைச் சேர்ந்த திரு அப்துல் ஹக்கீம்  என்பவரை விமான நிலைய சுங்க துறையினர் சோதனையிட்டதில் அவரது ஜீன்ஸ் காலுரையில் 164 கிராம் எடையிலுள்ள இரண்டு தங்கப் பசை பொட்டலங்கள் இருப்பது தெரியவந்தது. அவரிடமிருந்து 138 கிராம் எடையிலான தங்கம் பறிமுதல் செய்யப்பட்டது.
(Visitor Counter : 14
உள்நாட்டு விமானப் போக்குவரத்து அமைச்சகம்
விசாகப்பட்டினம்- மும்பை இடையே நேரடி விமான சேவை துவக்கம்
மத்திய சிவில் விமானப் போக்குவரத்து அமைச்சர் திரு ஜோதிராதித்ய எம். சிந்தியா, இணை அமைச்சர் ஜெனரல் டாக்டர் வி.கே. சிங் , செயலாளர் திரு பிரதீப் கரோலா ஆகியோர் விசாகபட்டினம் , மும்பை  இடையேயான முதல் ஸ்பைஸ்ஜெட் விமான சேவையை இன்று கொடியசைத்துத் துவக்கி வைத்தனர். சட்டமன்ற உறுப்பினர் திரு வசுபள்ளி கணேஷ் குமார் விசாகப்பட்டினம் விமான நிலையத்திலிருந்து காணொலி வாயிலாக இந்த நிகழ்ச்சியில் கலந்து கொண்டார்.
நிகழ்ச்சியில் பேசிய அமைச்சர் திரு ஜோதிராதித்ய எம். சிந்தியா, “மெட்ரோ நகரங்கள் மட்டுமல்லாது விசாகப்பட்டினம் போன்ற இந்தியாவின் இதரப் பகுதிகளையும் இணைப்பதன் மூலம் பொருளாதார வளர்ச்சியை ஏற்படுத்துவது பிரதமர் திரு நரேந்திர மோடியின் தொலைநோக்குப் பார்வையாகும்”, என்று கூறினார்.
“தற்போது வரை 302 விமானங்கள் வாயிலாக 10 நகரங்களுடன் விசாகப்பட்டினம் இணைக்கப்பட்டுள்ளது. பல்வேறு முயற்சிகளின் வாயிலாக இந்த எண்ணிக்கையை உயர்த்த திட்டமிட்டுள்ளோம். இந்தப் பகுதிக்குப் புதிய தோற்றத்தையும், புதிய பாதைகளையும் உருவாக்குவதில் உறுதி பூண்டுள்ளோம். 2016-ஆம் ஆண்டு 60 ஆக இருந்த விமான நிலையங்களின் எண்ணிக்கை, ஏழு ஆண்டுகள் என்னும் குறுகிய காலத்தில், பிரதமர் திரு நரேந்திர மோடியின் தலைமையின் கீழ் 2021-ல் 136 ஆக அதிகரித்துள்ளது”, என்றும் அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1755056
-----
(Visitor Counter : 198
பிரதமர் அலுவலகம்
இமாச்சலப் பிரதேச மாநில அமைப்பு தினத்தையொட்டி அம்மாநில மக்களுக்கு பிரதமர் வாழ்த்துத் தெரிவித்துள்ளார்
இமாச்சலப் பிரதேச மாநில அமைப்பு தினத்தையொட்டி அம்மாநில மக்களுக்கு பிரதமர் திரு.நரேந்திர மோடி வாழ்த்துத் தெரிவித்துள்ளார்.
டுவிட்டர் செய்தியில் பிரதமர் கூறியிருப்பதாவது;
“முழுமையான மாநிலமாக உருவாக்கப்பட்ட நாளில் இமாச்சலப் பிரதேச மக்கள் அனைவருக்கும் வாழ்த்துக்கள் பல. இயற்கையின் மடியில் அமைந்துள்ள இந்த மாநிலம் தொடர்ந்து வளர்ச்சிப் பாதையில் செல்லவும், நாட்டின் வளர்ச்சியில் தொடர்ந்து முக்கியப் பங்களிக்கவும் நான் வாழ்த்துகிறேன்.”
பொருளாதார விவகாரங்களுக்கான மத்திய அமைச்சரவைக் குழு
காரீப் பயிர்களுக்கான குறைந்தபட்ச ஆதரவு விலை உயர்வுக்கு மத்திய அமைச்சரவை ஒப்புதல்
நடப்பு நிதியாண்டின் காரீப் பருவ பயிர்களுக்கான குறைந்தபட்ச ஆதரவு விலையை உயர்த்த பிரதமர் திரு நரேந்திர மோடி தலைமையிலான பொருளாதார விவகாரங்களுக்கான அமைச்சரவை குழு ஒப்புதல் அளித்துள்ளது.
மத்திய அமைச்சரவை கூட்டம் பிரதமர் திரு நரேந்திர மோடி தலைமையில் இன்று நடைப்பெற்றது. இதில் 2021-22ம் ஆண்டில் காரீப் சந்தை பருவத்தின் அனைத்து பயிர்களுக்கும் குறைந்தபட்ச ஆதரவு விலையை அதிகரிக்க பொருளாதார விவகாரங்களுக்கான மத்திய அமைச்சரவை குழு ஒப்புதல் அளித்தது.
விவசாய பொருட்களை உற்பத்தி செய்பவர்களுக்கு ஏற்ற விலையை உறுதி செய்வதற்காக காரீப் பயிர்களுக்கான குறைந்தபட்ச ஆதரவு விலையை மத்திய அரசு அதிகரித்துள்ளது.
அதிகபட்ச உயர்வாக, எள்ளுக்கு கடந்த ஆண்டு குறைந்தபட்ச ஆதரவு விலையை விட குவின்டால் ஒன்றுக்கு ரூ.452 அதிகரிக்க பரிந்துரைக்கப்பட்டுள்ளது. துவரை மற்றும் உளுந்துக்கு ரூ.300 அதிகரிக்க பரிந்துரைக்கப்பட்டுள்ளது. நிலக்கடலைக்கு குவின்டால் ஒன்றுக்கு ரூ.275 அதிகரிக்க பரிந்துரைக்கப்பட்டுள்ளது. பல்வகை பயிர்கள் பயிரிடுவதை ஊக்குவிப்பதற்காக, வெவ்வேறான விலைகள் நிர்ணயிக்கப்பட்டுள்ளன. நெல் பொதுவான ரகத்தின் குறைந்தபட்ச ஆதரவு விலை குவின்டால் ஒன்றுக்கு ரூ.1868-லிருந்து ரூ.1940 ஆக உயர்த்தப்பட்டுள்ளது. முதல் ரக நெல்லின் விலை ரூ.1960 ஆக உயர்த்தப்பட்டுள்ளது.
இது போல் சோளம், ராகி, பாசிபயறு, சோயாபீன்ஸ், சூரியகாந்தி விதை, பருத்தி உட்பட பல பயிர்களின் விலையும் ஓரளவு உயர்த்தப்பட்டுள்ளது.
இதோடு கடந்த 2018ம் ஆண்டு அறிவிக்கப்பட்ட பிரதமரின் அன்னதத்தா ஆய்சன்ரக்ஸ்ஹன் திட்டமும், விவசாயிகளின் உற்பத்தி பொருட்களுக்கு ஏற்ற விலை வழங்கி உதவுகிறது. இதில் விலை ஆதரவு திட்டம், விலை பற்றாக்குறை பண திட்டம், தனியார் கொள்முதல் மற்றும் இருப்பு திட்டம்  ஆகியவை உள்ளன.
ஆர்எப்சிஎல் நிறுவனத்துக்கு புதிய முதலீட்டு கொள்கையை நீட்டிக்க ஒப்புதல்:
ராமகுண்டம் உரங்கள் மற்றும் ரசாயண நிறுவனத்திற்கு , புதிய முதலீட்டு கொள்கையை திருத்தங்களுடன் நீட்டிக்க வேண்டும் என மத்திய ரசாயணத்துறை முன்மொழிந்தது. இதற்கு பிரதமர் திரு.நரேந்திர மோடி தலைமையிலான பொருளாதார விவகாரங்களுக்கான மத்திய அமைச்சரவை குழு ஒப்புதல் அளித்துள்ளது.
ஆர்எப்சிஎல் நிறுவனம், தேசிய உர நிறுவனம் , இந்திய பொறியாளர் நிறுவனம் , இந்திய உர கார்பரேஷன் நிறுவனம்  ஆகியவை அடங்கிய கூட்டு முயற்சி நிறுவனமாகும்.
இது எப்சிஐஎல் நிறுவனத்தின் முந்தைய ராமகுண்டம் ஆலையை புதுப்பிக்கிறது. இங்கு வேம்பு கலந்த யூரியா ஆண்டுக்கு 12.7 லட்சம் மெட்ரிக் டன் உற்பத்தி செய்யப்படும். ஆர்எப்சிஎல் யூரியா திட்டத்தின் மொத்த செலவு ரூ.6165.06 கோடி என்பது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725612
-----
(
நிதி அமைச்சகம்
நிதியமைச்சர் திருமதி நிர்மலா சீதாராமன் தலைமையில் உள்கட்டமைப்பு திட்டங்கள் குறித்து ஆலோசனை
நடைபெறவுள்ள உள்கட்டமைப்புகள் திட்டம் குறித்து அரசு மூத்த அதிகாரிகளுடன் மத்திய நிதியமைச்சர் திருமதி நிர்மலா சீதாராமன், காணொலி காட்சி மூலம் ஆலோசனை நடத்தினார்.
பட்ஜெட் தாக்கலுக்குப்பின், மத்திய அமைச்சகங்கள் மற்றும் அரசுத்துறை அதிகாரிகளுடன் மத்திய நிதியமைச்சர் நடத்தும் நான்காவது ஆய்வு கூட்டம் மற்றும் உள்கட்டமைப்பு திட்டம் குறித்து ஆலோசிக்கும் இரண்டாவது கூட்டம் இதுவாகும்.
இந்த கூட்டத்தில் நிதித்துறைச் செயலாளர், பொருளாதார விவகாரத்துறை செயலாளர், பொது நிறுவனங்கள் துறை செயலாளர், மின்துறை அமைச்சக செயலாளர், ரயில்வே வாரிய தலைவர் மற்றும் அரசு பொதுத்துறை நிறுவனங்களின் தலைமை நிர்வாக இயக்குனர்கள் கலந்து கொண்டனர்.
மத்திய அமைச்சகங்கள் மற்றும் அதன் பொதுத்துறை நிறுவனங்களின் மூலதன செலவுகள் குறித்து ஆய்வு செய்த மத்திய நிதியமைச்சர், அதிகரிக்கப்பட்ட முதலீட்டு செலவினம், தொற்றுக்கு பிந்தைய காலகட்டத்தில் பொருளாதாரத்தை மீட்பதில் முக்கிய பங்கு வகிக்கும் என்றார். இவற்றை உடனடியாக பயன்படுத்துமாறும் மத்திய அமைச்சகங்களை அவர் ஊக்குவித்தார்.
முதலீட்டு செலவின இலக்குகளில் அதிகமாக சாதிப்பதில் கவனம் செலுத்தும்படி மத்திய அமைச்சகங்கள் கேட்டுக் கொள்ளப்பட்டன. 2021-22ம் நிதியாண்டின் மூலதன திட்டங்களுக்கு ரூ.5.54 லட்சம் கோடி வழங்கப்பட்டுள்ளதாகவும், இது 2020-21ம் ஆண்டு பட்ஜெட்டை விட 34.5 சதவீதம் அதிகம் என மத்திய நிதியமைச்சர் தெரிவித்தார்.
உள்கட்டமைப்பு செலவினம் மத்திய அரசின் பட்ஜெட் செலவினம் மட்டுமின்றி, அதில் மாநில அரசுகள் மற்றும் தனியார் நிறுவனங்களின் நிலுவையில் உள்ள உள்கட்டமைப்பு செலவினங்களும் அடங்கியுள்ளது என மத்திய நிதியமைச்சர் சுட்டிக் காட்டினார். இதில் அரசின் கூடுதல் பட்ஜெட் செலவும் அடங்கியுள்ளது.
ஆகையால், புதுமையான வழிகள் மூலம் திட்டங்களுக்கான நிதியை பெறுவதில் தீவிரமாக பணியாற்றவும், உள்கட்டமைப்பு திட்டங்களில் தனியார் துறைகளின் செலவுகளை அதிகரிக்க அனைத்து உதவிகள் அளிக்க வேண்டும் என்றும் நிதியமைச்சர் கூறினார்.
பொதுத்துறை மற்றும் தனியார் துறை பங்களிப்புடன் சாத்தியமான திட்டங்களை ஆராய வேண்டியதன் அவசியத்தையும் நிதித்துறை அமைச்சர் வலியுறுத்தினார். குறு, சிறு மற்றும் நடுத்தர நிறுவனங்களுக்கு அளிக்க வேண்டிய நிலுவைத் தொகைகளை விரைவில் அளிப்பதை மத்திய அமைச்சகங்களும் அதன் பொதுத்துறை நிறுவனங்களும் உறுதி செய்ய வேண்டும் என நிதியமைச்சர் கேட்டுக் கொண்டார்.
முக்கிய திட்டங்களில் செலவினங்களை உடனடியாக மேற்கொள்ளவும், குறித்த காலத்தில் அவற்றை முடிக்கும்படியும் அமைச்சரவை செயலாளர்களுக்கு அவர் வேண்டுகோள் விடுத்தார். அனைத்து அமைச்சகங்கள் மற்றும் துறை அதிகாரிகளுடன் தான் தொடர்ந்து ஆய்வு கூட்டங்கள் நடத்தப்போவதாகவும் மத்திய நிதியமைச்சர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1724481
----
(Visitor Counter : 172
பிரதமர் அலுவலகம்
பானிபட்டில் 2- ஜி எத்தனால் ஆலையின் துவக்க விழாவில் பிரதமரின் உரை
ஹரியானா ஆளுநர் திரு பண்டாரு தத்தாத்ரேயா அவர்களே, என்னது அமைச்சரவை நண்பர்களான திரு நரேந்திர சிங் தோமர் அவர்களே, திரு ஹர்தீப் சிங் புரி அவர்களே, திரு ராமேஸ்வர் தெளி அவர்களே, நாடாளுமன்ற சட்டமன்ற உறுப்பினர்களை, இதர பிரமுகர்களே, சகோதர, சகோதரிகளே, அனைவருக்கும் இனிய உலக உயிரி எரிபொருள் தின வாழ்த்துகள்.
பானிபட், ஹரியானா உட்பட நாடு முழுவதும் உள்ள விவசாயிகளுக்கு இன்றைய நிகழ்வு மிகவும் முக்கியமானது. பானிபட்டியில் உள்ள இந்த நவீன எத்தனால் ஆலை, உயிரி எரிபொருள் ஆலையாக மாறியுள்ளது, வெறும் துவக்கமே. தில்லி-தேசிய தலைநகர் பகுதி மற்றும் ஒட்டுமொத்த ஹரியானாவில் இந்த ஆலை மாசை வெகுவாகக் குறைக்க உதவும். ஹரியானாவின் வீரர், வீராங்கனைகள் காமன்வெல்த் போட்டிகளில் அபாரமாக செயல்பட்டு, நாட்டிற்கு பெருமை தேடித் தந்ததோடு, பதக்கங்களையும் பெற்றுத் தந்துள்ளனர்.
நண்பர்களே,
இயற்கையை வணக்கும் நமக்கு, உயிரி எரிபொருள் என்பது இயற்கையை பாதுகாப்பதற்கு ஒப்பாகும். நம்மைப் பொறுத்தவரை உயிரி எரிபொருள் என்பது பசுமை எரிபொருளாகவோ, அல்லது சுற்றுச்சூழலை பாதுகாக்கும் எரிபொருளாகவோ கருதப்படுகிறது. பானிபட் உயிரி எரிபொருள் ஆலை, பயிர் கழிவுகளை எரிக்காமல் பயன்படுத்தும். இதனால் ஏராளமான நன்மைகள் கிடைக்கும். புதிய வாய்ப்புகள் உருவாவதோடு, பசுமை தொழில்கள் துறை வலுவடையும். பயிர் கழிவுகள் எரிவதில் இருந்து பூமி பாதுகாக்கப்படும். விவசாயிகளுக்கு சுமையாக இருந்து வந்த பயிர் கழிவுகள், அவர்களுக்கு கூடுதல் வருமானமாக தற்போது மாறியுள்ளது. மாசு குறைவதுடன் சுற்றுச்சூழல் பாதுகாப்பில் விவசாயிகளின் பங்களிப்பு அதிகரிக்கும். இறுதியாக, நாட்டிற்கு மாற்று எரிபொருள் கிடைக்கும்.
நண்பர்களே,
அரசியல் லாபங்களுக்காக குறுக்கு வழிகளை நாடுபவர்களால் பிரச்சனைகளை நிரந்தரமாக ஒருபோதும் தீர்க்க இயலாது. எனவேதான் குறுக்கு வழிகளை நாடாமல் நமது அரசு பிரச்சினைகளுக்கு நிரந்தர தீர்வு காண்பதில் கவனம் செலுத்துகிறது. பயிர் கழிவுகள் குறித்த விவசாயிகளின் பிரச்சினைகளை நாங்கள் அறிந்ததால் தான் அவற்றை சுலபமாக அப்புறப்படுத்துவதற்கான வாய்ப்புகளையும் அவர்களுக்கு வழங்குகிறோம்.
பயிர் கழிவுகளை அப்புறப்படுத்துவதற்காக உழவர் உற்பத்தியாளர் நிறுவனங்களுக்கு நாம் நிதி உதவி அளிக்கிறோம். இது சம்பந்தமான நவீன இயந்திரங்களை வாங்குவதற்கு 80 சதவீதம் வரை மானியமும் வழங்கப்பட்டது. தற்போது பானிபட்டில் உள்ள இந்த உயிரி எரிபொருள் ஆலை, பயிர் கழிவுகள் பிரச்சனைக்கு நிரந்தர தீர்வுக்கான உதவப் போகிறது. விவசாய நிலங்களில் இருந்து வரும் கழிவுகள் மற்றும் பசு, எருமைகளின் கழிவுகளை அகற்றுவதற்கு கோபரதன் என்ற மற்றொரு திட்டத்தை அரசு தொடங்கியுள்ளது.
நண்பர்களே,
உரங்கள், ரசாயனங்கள், சமையல் எண்ணெய், கச்சா எண்ணெய் அல்லது எரிவாயு ஆகட்டும் சுதந்திரம் பெற்றது முதல் பல தசாப்தங்களாக இது போன்ற பொருட்களுக்காக நாம் வெளிநாடுகளில் மிக அதிக அளவில் சார்ந்துள்ளோம். கடந்த எட்டு ஆண்டுகளாக இந்த பிரச்சனைக்குத் நிரந்தர தீர்வு காண நாடு பணியாற்றி வருகிறது. ‘விடுதலையின் அமிர்த காலத்தில்' தற்சார்பு இந்தியா என்ற உறுதிபாட்டை நோக்கி நாடு வேகமாக முன்னேறுகிறது. கடந்த 7-8 ஆண்டுகளில் பெட்ரோலில் எத்தனால் கலப்பதன் காரணமாக வெளிநாடுகளை சார்ந்து இருக்காமல் 50000 கோடி ரூபாய் சேமிக்கப்பட்டுள்ளது. அந்தத் தொகை விவசாயிகளுக்கு வழங்கப்பட்டுள்ளது.
நாளை ரக்ஷா பந்தன் என்ற புனித பண்டிகை கொண்டாடப்பட உள்ளது. ஒரு குடிமகனாக நாட்டிற்கான கடமைகளை நிறைவேற்ற நாம் உறுதி ஏற்க வேண்டும். இத்துடன் என் உரையை நிறைவு செய்கிறேன். மிக்க நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
பொருளாதார விவகாரங்களுக்கான மத்திய அமைச்சரவைக் குழு
121.7 கிமீ நீளமுள்ள ஹரியானா சுற்றுப்பாதை ரயில் தட திட்டத்திற்கு அமைச்சரவை ஒப்புதல் அளித்தது
பிரதமர் திரு நரேந்திர மோடியின் தலைமையிலான பொருளாதார விவகாரங்களுக்கான அமைச்சரவைக் குழு ஹரியானா சுற்றுப்பாதை ரயில் தட திட்டத்திற்கு ஒப்புதல் அளித்தது.
121.7 கிமீ நீளமுள்ள இந்த தடம், சோனா, மானேசர் மற்றும் கர்கவுடா வழியாக பல்வாலில் இருந்து சோனிபட் வரை செல்லும். ரயில்வே அமைச்சகம் மற்றும் ஹரியானா அரசின் கூட்டு நிறுவனமான ஹரியானா ரயில் உள்கட்டமைப்பு மேம்பாட்டு நிறுவனம் இந்தத் திட்டத்தை செயல்படுத்தும்.
தில்லுக்கு செல்லாத போக்குவரத்து மாற்று வழியில் செல்லவும், தேசிய தலைநகர் பகுதியின் துணை பிராந்தியமான ஹரியானாவில் பல்முனை சரக்குப் போக்குவரத்து மையங்கள் அமையவும் இந்த திட்டம் வழிவகுக்கும்.
ரூபாய் 5,617 கோடி மதிப்பிலான இந்த திட்டம், ஐந்து வருடங்களுக்குள் முடிவடையும் என்று எதிர்பார்க்கப்படுகிறது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும் https://pib.gov.in/PressReleseDetailm.aspx?PRID=1654427
பிரதமர் அலுவலகம்
உரத்துறையில் தற்சார்பு தொடர்பாக மத்திய அமைச்சர் டாக்டர் மன்சுக் மாண்டவியா எழுதிய கட்டுரைகளை பிரதமர் பகிர்ந்துள்ளார்
உரத்துறையில் தற்சார்பு தொடர்பாக மத்திய அமைச்சர் டாக்டர் மன்சுக் மாண்டவியா எழுதிய கட்டுரைகளை பிரதமர் திரு நரேந்திர மோடி பகிர்ந்துள்ளார்.
இது தொடர்பாக மத்திய ரசாயனம் மற்றும் உரத்துறை அமைச்சர் டாக்டர் மன்சுக் மாண்டவியாவின் ட்விட்டர் பதிவுக்குப் பதிலளிக்கும் வகையில், பிரதமர் அலுவலகம் வெளியிட்டுள்ள ட்விட்டர் பதிவில் கூறப்பட்டுள்ளதாவது:
“உரத்துறை தற்சார்பை அடைவதில் குறிப்பிடத்தக்க தடங்களை எவ்வாறு பதித்துள்ளது என்பது குறித்து மத்திய அமைச்சர் டாக்டர் மன்சுக் மாண்டவியா எழுதியுள்ளார்... இதை வாசிக்க வேண்டும்!”
சிறப்பு சேவைகள் மற்றும் கட்டுரைகள்
தமிழ்நாட்டின் மக்கள், கலாச்சாரம் மற்றும் வளமான பாரம்பரியத்தின் ஒருங்கிணைப்பு முதலியவை இந்தப் பகுதியில் தனித்துவமான பல்லுயிரியலைப் பாதுகாப்பதாக சென்னையில் மத்திய அமைச்சர் திரு புபேந்தர் யாதவ் பேச்சு
தமிழ்நாட்டின் மக்கள், கலாச்சாரம் மற்றும் வளமான பாரம்பரியத்தின் ஒருங்கிணைப்பு முதலியவை இந்தப் பகுதியில் தனித்துவமான பல்லுயிரியலைப் பாதுகாப்பதாக மத்திய சுற்றுச்சூழல், வனம் மற்றும் பருவநிலை மாற்றத்திற்தான அமைச்சர் திரு புபேந்தர் யாதவ் தெரிவித்துள்ளார். சர்வதேச பல்லுயிர் தினத்தை முன்னிட்டு சென்னையில் இன்று சிறப்பு கண்காட்சி ஒன்றைத் தொடங்கி வைத்துப் பேசிய அவர் இவ்வாறு கூறினார். மத்திய சுற்றுச்சூழல், வனம் மற்றும் பருவநிலை மாற்ற இணை அமைச்சர் திரு அஸ்வினி குமார் சௌபே, தமிழ்நாடு சுற்றுச்சூழல் அமைச்சர் திரு சிவ. வி. மெய்யநாதன், ஆகியோருடன் இணைந்து, சிறப்பு நினைவு அஞ்சல் உறை ஒன்றையும் ‘இந்தியா நேச்சுரல்' என்ற தலைப்பிலான புத்தகத்தையும் வெளியிட்டு, இந்தியா பல்லுயிர் விருதுகள் 2021-ஐ திரு புபேந்தர் யாதவ் வழங்கினார்.
நிகழ்ச்சியில் பேசிய அமைச்சர், பல்லுயிர் பாதுகாப்பு குறித்து மக்கள் உறுதிமொழி ஏற்றுக் கொள்ள வேண்டும் என்றும், இயற்கை வளங்களின் பாதுகாப்பு பற்றி இளைஞர்களிடையே விழிப்புணர்வு ஏற்படுத்த வேண்டும் என்றும் கேட்டுக்கொண்டார். “உலகின் இயற்கையான வாழும் உள்கட்டமைப்புகளையும், சர்வதேச பொருளாதாரத்தின் இயக்கத்திற்கு அத்தியாவசியமான பொருட்களையும், சேவைகளையும் பல்லுயிர் அளிக்கிறது. உலகப் பொருளாதாரத்தில் சுமார் 40%, பல்லுயிர் சார்ந்த பொருட்கள் மற்றும் செயல்முறைகளை அடிப்படையாக கொண்டிருப்பதாகக் கணிக்கப்பட்டுள்ளது. உலக வெப்பமயமாதல் என்ற சவாலை நாம் எதிர் கொண்டால் மட்டுமே பல்லுயிர் பாதுகாப்பு மற்றும் மேம்பாட்டு முயற்சி முழு வெற்றி அடையும். உலக வெப்பமயமாதலை உடனடியாக கட்டுக்குள் கொண்டுவர வேண்டும்”, என்று அவர் வலியுறுத்தினார்.
தேசிய அளவில் பல்லுயிர் இலக்குகளை அடையும் பாதையில் நாடு முன்னேறுவதுடன், சர்வதேச பல்லுயிர் இலக்குகளை அடைவதை நோக்கிய முயற்சியில் குறிப்பிடத்தக்க பங்களிப்பை இந்தியா வழங்கி வருவதாகவும் அமைச்சர் குறிப்பிட்டார்.
அரசு மற்றும் பொது சமூக நிறுவனங்களின் முயற்சிகளால் செம்பாக்கம் ஏரியில் அறிவியல் அடிப்படையிலான புனரமைப்புப் பணிகள் மேற்கொள்ளப்பட்டு வருவதாக திரு புபேந்தர் யாதவ் கூறினார். இத்தகைய சுற்றுச்சூழல் புனரமைப்புப் பணிகள் நாட்டில் உள்ள இதர நகரங்களுக்கு முன்மாதிரியாக அமையும் என்று அவர் நம்பிக்கை தெரிவித்தார்.
பாம்பின் விஷத்தை ஐசெரா பல்லுயிர் தனியார் நிறுவனம் அணுகும் வகையில், தேசிய பல்லுயிர் ஆணையமும் தமிழ்நாடு பல்லுயிர் வாரியமும், இருளர் பாம்பு பிடிப்போர் தொழில் கூட்டுறவு சங்கத்துடன் இணைந்து ஓர் ஒப்பந்தத்தில் கையெழுத்திட்டுள்ளதாக அவர் தெரிவித்தார். இந்த ஒப்பந்தத்தின் படி, வருடம்தோறும் பாம்பு விஷத்திலிருந்து கிடைக்கும் மொத்த வருமானத்தில் 5%, இருளர் மக்களின் நலனுக்காக இருளர் பாம்பு பிடிப்போர் தொழில் கூட்டுறவு சங்கத்தில் செலுத்தப்படும். பல்லுயிர் பாதுகாப்பை வலுப்படுத்தவும், ஊக்கப்படுத்தவும் இத்தகைய கூட்டுமுயற்சிகள் அவசியம் என்று அவர் மேலும் குறிப்பிட்டார்.
சமூக நிதி மற்றும் அதிகாரமளித்தல் அமைச்சகம்
ஷெட்யூல்டு வகுப்பைச் சேர்ந்த திறமையான மாணவர்களின் எதிர்காலம் 'ஸ்ரேஷ்டா' மூலம் வளர்க்கப்படும்
இலக்கு நிர்ணயிக்கப்பட்ட பகுதிகளில் உள்ள மாணவர்களுக்கான குடியிருப்புக் கல்வி திட்டம், அரசியலமைப்புச் சட்டப்படி, ஏழை மாணவர்களுக்கும் தரமான கல்வி மற்றும் வாய்ப்புகளை வழங்கும் நோக்கத்துக்காக உருவாக்கப்பட்டது. நீண்ட காலமாக, ஷெட்யூல்டு சமூகத்தை சேர்ந்த மாணவர்கள் தரமான கல்வி கிடைக்கப் பெறாதவர்களாகவும், சமத்துவமின்மைக்கு அப்பாற்பட்டவர்களாகவும் இருந்து வந்தனர். மேலும், தரமான கல்வி அறிவு கிடைக்காததால் முன்னோக்கி செல்லும் வாய்ப்பு இல்லாதவர்களாக இருந்தனர். ஷ்ரேஷ்டா என்பது, பெற்றோரின் ஆண்டு வருமானம் ரூ.2.5 லட்சத்துக்குள் உள்ள பட்டியலின சமூகத்தை சேர்ந்த திறமையான ஏழை மாணவர்களுக்கு தரமான கல்வியை தருவதற்காக உருவாக்கப்பட்டது.
இதன்கீழ், ஆண்டுதோறும் மாநிலங்கள், யூனியன் பிரதேசங்களில் உள்ள குறிப்பிட்ட எண்ணிக்கையிலான பட்டியலின மாணவர்கள் தேசிய தேர்வு முகமையால் நடத்தப்படும் தேசிய நுழைவுத் தேர்வின் வெளிப்படையான வழிமுறை மூலம் தேர்ந்தெடுக்கப்படுகின்றனர். இவர்கள் சிபிஎஸ்இ பாடத் திட்டத்துடன் கூடிய சிறந்த தனியார் பள்ளிகளில், 9 முதல் 12-ம் வகுப்பு வரை படிப்பதற்காக சேர்க்கப்படுகிறார்கள்.
அதன் பிறகு, இந்திய அரசின் நிதியுதவியுடன் தங்கள் உயர் கல்வியை தொடர்வதற்காக, போஸ்ட் மெட்ரிக் ஸ்காலர்ஷிப் திட்டம் அல்லது உயர் வகுப்பு கல்வித் திட்டத்துடன் மாணவர்கள் இணைக்கப்படுவர்.
அதன்படி, 9-ம் வகுப்பு மாணவர்களுக்கு ஆண்டுக்கு 1 லட்சமும், 10-ம் வகுப்பு மாணவர்களுக்கு 1 லட்சத்து 10 ஆயிரம் ரூபாயும், 11-ம் வகுப்பு மாணவர்களுக்கு 1 லட்சத்து 25 ஆயிரம் ரூபாயும், 12-ம் வகுப்பு மாணவர்களுக்கு 1 லட்சத்து 35 ஆயிரம் ரூபாயும் வழங்கப்படும்.
இந்த உதவித்தொகை ஒவ்வொரு நிதியாண்டின் முதல் காலாண்டில், பள்ளிகளுக்கு நேரடியாக ஒரே தவணை முறையில் வழங்கப்படும். மாணவர்களின் வளர்ச்சி மற்றும் முன்னேற்றம் அமைச்சகத்தால் கண்காணிக்கப்படும்.